RESOLUCIÓN do 14 de decembro de 2018 pola que se publica o Plan de formación para o ano 2019.
Escola Galega de Administración Pública — III. Outras disposicións — 21/12/2018

A Lei 2/2015, do 29 de abril, do emprego público de Galicia, no seu artigo 15, asígnalle á consellería competente en materia de administracións públicas a formación do persoal empregado público da Administración xeral da Comunidade Autónoma de Galicia e das entidades públicas instrumentais do sector público autonómico.
En concreto, esta función correspóndelle á Escola Galega de Administración Pública (en diante EGAP) de acordo co que se establece no artigo 3 da súa lei de creación (Lei 4/1987, do 27 de maio), onde se estende a dita función ao persoal doutras administracións públicas, coa excepción do persoal docente e sanitario.
En tal sentido, o Plan de formación da EGAP recolle as actividades formativas dirixidas ao persoal ao servizo da Administración pública da Comunidade Autónoma de Galicia, ao persoal das entidades públicas instrumentais e da Administración institucional, ao persoal ao servizo da Administración de Xustiza de Galicia, ao persoal ao servizo das entidades locais de Galicia e ao persoal de administración e servizos (PAS) das tres universidades do sistema universitario de Galicia (UDC, USC e UVigo). O feito de aglutinar a formación destinada aos distintos colectivos nun único instrumento responde á necesidade de dotar de unidade e coherencia o conxunto da acción formativa.
O plan quere ser un instrumento que permita a actualización de coñecementos e que incorpore aquelas novidades lexislativas e de funcionamento das administracións, co obxecto de contribuír a que estas melloren na prestación dos seus servizos, e, para tal efecto, integra as accións estratéxicas para a formación e a actualización profesional do persoal ao servizo do antedito sector público, a través dunha oferta coa que mellorar a súa cualificación e capacitación profesional.
Para a elaboración do plan tivéronse en conta as necesidades formativas dos diversos organismos, ao contar coa participación das distintas consellerías da Xunta de Galicia, da Dirección Xeral de Xustiza, da Dirección Xeral de Administración Local e das tres universidades do Sistema universitario de Galicia. Ademais, contouse coa colaboración das persoas responsables de coordinar a formación en cada un dos centros directivos e tamén de docentes e persoas expertas nos distintos campos formativos. Incorporáronse tamén achegas do propio persoal destinatario da formación, o cal, a través das súas valoracións e suxestións, desempeña un importante labor á hora de facer do plan un verdadeiro instrumento para a mellora continua do sector público de Galicia.
Así mesmo, na súa configuración, tívose en conta a demanda real rexistrada nos cursos e os resultados da avaliación das actividades desenvoltas nos anos anteriores, co propósito de sustentar o seu deseño nunha sólida base de coñecemento acerca dos niveis de satisfacción do alumnado coas actividades realizadas, nas distintas modalidades formativas. Grazas a esta avaliación permanente dos plans formativos é posible deseñar unha programación formativa de calidade e verdadeiramente adecuada ás necesidades e expectativas das persoas que acceden á formación.
O plan volve apostar este ano polas diferentes contornas de aprendizaxe e metodoloxías, mediante a distribución da oferta formativa nas modalidades de autoformación, teleformación e docencia presencial. Así pois, a pluralidade de formatos, modalidades e metodoloxías constitúe outra das liñas distintivas do plan, que ten o obxectivo de facilitar a formación continua do persoal ao servizo das administracións públicas de Galicia, ao eliminar calquera posible barreira no acceso e promover a conciliación da vida laboral e familiar.
A EGAP, afondando nunha acción estratéxica consolidada nestes anos, continúa a potenciar o seu espazo virtual de coñecemento, cunha formación en liña, ampla e diversificada, mediante a cal o alumnado poida xestionar o seu proceso de aprendizaxe. A aposta pola teleformación e a autoformación garante a equidade no acceso aos contidos máis demandados e permite, ademais, no caso da autoformación, acreditar as competencias mediante a realización dunha proba voluntaria.
Por outra banda, e con este mesmo fin de favorecer a conciliación, no que respecta á organización das probas de avaliación, logo do paso dado en 2018, primeiro ano no que se realizaron de forma descentralizada nas principais localidades de Galicia as probas das actividades enmarcadas no plan ofimático e no programa de autoformación, e tras o éxito colleitado con esta medida, o plan de formación de 2019 presenta un carácter integramente descentralizado e unha vocación de proximidade ao/a empregado/a público/a, ao ser concibido como un instrumento co que se pretende facilitarlle o acceso á formación ao conxunto do persoal ao servizo das administracións públicas de Galicia.
Esta liña metodolóxica adáptase, ademais, á natureza heteroxénea do plan de formación que está integrado por accións formativas de carácter transversal e específico. As primeiras teñen por obxecto ofrecer un currículo básico horizontal orientado a capacitar o alumnado para o desenvolvemento das funcións que son xenéricas e que constitúen as bases da organización da Administración. Pola súa parte, as específicas comprenden o conxunto de actividades cuxo obxectivo está directamente relacionado coa adaptación permanente ao posto de traballo, incluíndo contidos sectoriais relativos a competencias concretas.
No que respecta á estruturación dos programas formativos que integran o plan, tras os bos resultados acadados, cómpre destacar a continuidade en 2019 dunha das principais novidades acometidas no plan de formación de 2018, como é a de realizar unha oferta común nas actividades enmarcadas no portal de idiomas, no plan ofimático e no programa de autoformación, ás que novamente poderán acceder todos os empregados e empregadas públicos de Galicia. Con esta medida, ademais de ampliar a oferta formativa, promóvese unha xestión máis eficiente e unha maior racionalización no que respecta á cobertura das prazas, e garántese que todos os colectivos destinatarios do plan formativo, con independencia da Administración a que pertenzan, poidan acceder a esta formación de carácter transversal.
En liña co anterior, como novidade para 2019, por primeira vez os distintos colectivos de empregados/as públicos/as –persoal ao servizo da Administración autonómica, das entidades locais, da Administración de xustiza de Galicia e persoal de administración e servizos das universidades do sistema universitario de Galicia– poderán acceder á totalidade das actividades programadas en materia de igualdade e loita contra a violencia de xénero. O plan de formación vén reforzar, ademais, amplamente a oferta formativa nestes contidos, a través dun importante incremento no número de actividades específicas e prazas de formación. Estas actuacións teñen o propósito de que o maior número de persoas ao servizo das administracións públicas poida acceder a unha formación específica sobre estes contidos, e contribuír así, a través da capacitación do persoal, a integrar a igualdade de oportunidades de xeito transversal nas actuacións das administracións públicas de Galicia.
O plan integra unha oferta formativa ampla e diversificada, coa que se pretende darlle resposta satisfactoria ás necesidades reais de cualificación do persoal ao servizo das administracións públicas, atendendo especificamente aos cambios lexislativos e de funcionamento das administracións. Como non pode ser doutro xeito, ademais de ter en conta os cambios normativos, prestouse especial atención ás necesidades derivadas dos avances tecnolóxicos, co fin de que os/as empregados/as públicos/as dispoñan dunha cualificación específica e duns coñecementos actualizados que os/as capacite para ser axentes clave tanto na implantación das TIC no sector público, coa promoción do seu uso intensivo e do aproveitamento de todas as súas potencialidades, como na consolidación da Administración electrónica no ámbito das administracións públicas de Galicia.
Na definición dos contidos que integran o plan, procurouse, por outra parte, unha maior adaptación aos compromisos adquiridos pola EGAP, ao abeiro dos distintos plans sectoriais dos que forma parte, o cal se traduciu nun reforzo das actividades relacionadas con materias de relevancia social; co obxecto de promover a capacitación e concienciación sobre diversas problemáticas nas que se está a traballar desde as administracións, e mellorar así a cualificación dos/as empregados/as públicos/as en ámbitos que teñen unha incidencia directa no benestar da cidadanía.
Polo demais, cómpre salientar que esta resolución ten carácter informativo e que a execución das accións recollidas nela queda condicionada á existencia de crédito orzamentario adecuado e suficiente e ao que se estipule en cada convocatoria. Así mesmo, débese advertir que quedan excluídas as actividades derivadas de cursos selectivos, os cursos superiores, as actuacións en colaboración, as xornadas, conferencias, seminarios e cursos monográficos, así como as actividades doutras administracións públicas (agás as sinaladas) e as actividades de formación do persoal docente da Consellería de Educación, Universidade e Formación Profesional, do persoal sanitario, e do persoal das forzas e corpos de seguridade.
Feitas estas advertencias, resta só sinalar que, para acceder ás accións formativas recollidas neste plan, será preciso formalizar a correspondente matrícula, logo de que se publiquen no Diario Oficial de Galicia as correspondentes convocatorias.
Este plan de formación foi aprobado polo Consello Reitor deste organismo autónomo en sesión do día 14 de decembro de 2018.
De acordo co exposto, publícase como anexo a esta resolución o Plan de formación para ao ano 2019 do persoal ao servizo da Administración xeral da Comunidade Autónoma de Galicia, das entidades públicas instrumentais e da Administración institucional (FC), do persoal ao servizo das entidades locais (LO), do persoal ao servizo da Administración de xustiza de Galicia (FX), do persoal de administración e servizos (PAS) das universidades galegas (UN), e o portal de idiomas (PI), o plan formativo ofimático de Galicia (OF), e o programa de autoformación (AF), dirixido a todos os destinatarios mencionados.
Santiago de Compostela, 14 de decembro de 2018